Acrophylla alta

Acrophylla alta estas specio de fantominsektoj en la tribo Phasmatini, priskribita en 2025.

Nomebla en Esperanto kiel Altebenaĵa Giganta Akrofilo (angle Highlands Giant Acrophylla), ĉi tiu specio troviĝis en la Atherton Tableland: altebenaĵaj tropikaj arbaroj de Kvinslando (Millaa Millaa estas la tipa loko). La specion priskribis sciencistoj Ross M. Coupland kaj Angus J. Emmott surbaze de du inaj specimenoj. La holotipo estis kolektita de Coupland en novembro 2024 kaj la paratipo de van Oosterzee, Preece kaj Emmott en februaro 2025 kaj ambaŭ estas konservitaj ĉe la Kvinslanda Muzeo.

 Priskribo 
Ĉi tiu specio de fantominsekto estas rimarkinda, ĉar ĝi eble estas la plej peza insekto en Aŭstralio, pli peza ol la Macropanesthia rhinoceros (rinocera blato). Unu individuo pezis 44 gramojn. La specio distingiĝas de aliaj specioj en la genro Acrophylla per sia korpo longa 265–279 mm (komparebla al A. titan, kiu longas 200-260 mm) kaj ties grandaj (4 x >6 mm) palaj ovoj, kiuj havas densajn, profundajn kavetojn.

La specio-epiteto alta rilatas al la alta altitudo, ĉar la specio konate vivas en areo pli ol 900 m super marnivelo. Individuoj de ĉi tiu specio okupas la kanopeojn de tre altaj arboj, altaj de 30 ĝis 60 m, kio malfaciligas ilian studadon.

Kategorio:Fantominsektoj